张嵲
避贼
避贼入深谷，乘桴复悠悠。
四顾江上山，群峰如荠稠。
是时雪霜霁，林壑氛雾收。
茂树荫石壁，澄潭深不流。
蓧荡拥荒岗，冲飚忽飕飗。
山深水更佳，溪喧鸟啼幽。
平昔慕寻胜，所见良未俦。
举世逢祸枢，我独成兹游。
暂赏兴复阑，自誷宽百忧。
舍棹陟绝巘，林光与云浮。
却观来时江，碧线萦长洲。
一室苟自安，两饭无余求。
彼苍未厌乱，生民何时休。
传闻敌人营，近在濒汉州。
尚恐复飘转，讵敢辞淹留。
已与农父言，傭耕事田畴。
耘耔纾井田，蚕绩充衣裘。
尚享黄发期，庶几谐首丘。